I starten af måneden stillede den Europæiske Kommission forslag om oprettelsen af en fælles forsvarsfond, som har til hensigt at skabe et tættere samarbejde...

I starten af måneden stillede den Europæiske Kommission forslag om oprettelsen af en fælles forsvarsfond, som har til hensigt at skabe et tættere samarbejde på tværs af EU-landene på forsvarsområdet. Forslaget indeholdte oprettelsen af en fælles forsvarsfond, hvor der hvert år vil blive afsat fem mia. euro til investeringer i forsvarsmateriel, hvilket svarer til ca. 56 mia. danske kroner.

Forslaget kan potentielt gavne små- og mellemstore danske underleverandører, såfremt Danmark beslutter sig for at involvere sig i kommissionens initiativ, hvilket ifølge Dansk Industri, godt kan lade sig gøre inden for rammerne af det danske forsvarsforbehold. Frank Bill, forsvars- og sikkerhedspolitisk chef hos Dansk Industri udtaler:

Hvis danske forsvarsindustrielle virksomheder skal have mulighed for at være med i projekter, skal de danske embedsmænd aktivt deltage i udviklingen af ordningerne, så danske ønsker og hensyn kan tilgodeses. Samtidig vil Danmark skulle melde sig ind i det Europæiske Forsvarsagentur, der skal administrere ordningen. Begge dele kan efter DI’s opfattelse godt lade sig gøre inden for rammerne af forsvarsforbeholdet.

Midlerne i fonden vil bl.a. kunne bruges af de respektive medlemslande, som i fællesskab kan gå sammen om at investere i nyt krigsmateriel. Den Europæiske Kommission estimerer, at det manglende samarbejde ift. fælles indkøb af krigsmateriel årligt koster et sted imellem 25 og 100 mia. euro. Kommissionsformand Jean-Claude Juncker udtaler i en pressemeddelelse:

For at sikre vores kollektive sikkerhed er vi nødt til at investere i fælles udvikling af teknologier og udstyr med strategisk vigtighed – til lands, vands, i luften og inden for rum- og cybersikkerhed.

Udspillet fra den Europæiske Kommission adresserer bl.a., at der bør tages konkrete initiativer, der kan gøre det nemmere for små- og mellemstore virksomheder (SMV) i forsvarsindustrien, at få adgang til forsvarsmarkedet. Udspillet vil blive diskuteret af de respektive stats- og regeringschefer på et topmøde i midten af december, som vil blive afholdt i Bruxelles.